รวยทั้งบาง! JAS รายงานคนขายเทนเดอร์ฯ แค่ 5% ด้านราคาหุ้นปรับขึ้นแล้ว 12%
รวยทั้งบาง! JAS รายงานคนขายเทนเดอร์ฯ แค่ 5% ด้านราคาหุ้นปรับขึ้นแล้ว 12% 
28 ต.ค. 2559

ผู้สื่อข่าวรายงานว่า จากกรณีที่ นายพิชญ์ โพธารามิก ทำคำเสนอซื้อหุ้นบริษัท จัสมิน อินเตอร์เนชั่นแนล จำกัด (มหาชน) หรือ JAS ภายในวงเงินไม่เกิน 42,500,000,000 บาท โดยกำหนดราคาซื้อที่ 7.25 บาท/หุ้น ซึ่งได้ทำการยื่นคำซื้อตั้งแต่วันที่ 28 กันยายนที่ผ่านมานั้น
ล่าสุด JAS มีการชี้แจงข้อมูลผ่านตลาดหลักทรัพย์ โดยระบุว่า มีผู้แสดงเจตนาขายแล้วเพียง 306,331,104 หุ้น หรือคิดเป็น 5.16% เท่านั้น
ทั้งนี้ หากนำจำนวนหุ้นที่มีผู้ขายให้มารวมกับหุ้นที่ถืออยู่เดิมจำนวน 3,970,346,270 หุ้น ส่งผลให้จำนวนหุ้นที่นายพิชญ์ถือครองทั้งหมด ณ ตอนนี้เท่ากับ 4,276,677,374 หุ้น หรือ 72.03% ซึ่งหมายถึงยังมีผู้ถือหุ้นรายอื่นที่ถือครองหุ้นส้วนที่เหลืออีกรวมกัน 1,660,279,741 หุ้น หรือคิดเป็น 27.97%
ตารางแสดงสัดส่วนจำนวนหุ้น JAS

อย่างไรก็ดี หากคำนวณผลตอบแทนจากส่วนต่างราคาหุ้นนับตั้งแต่วันประกาศทำ “เทนเดอร์ ออฟเฟอร์” ซึ่งหุ้น JAS ปรับตัวขึ้นมาปิดตลาดที่ระดับ 7.25 บาท จนถึงล่าสุด พบว่า ราคาหุ้นปรับตัวขึ้นมาอยู่ที่ระดับ 8.10 บาท (ราคาปิดตลาด ณ วันที่ 28 ต.ค.59) ส่งผลให้นักลงทุนที่ยังถือครองหุ้น JAS อยู่นั้นได้กำไรจากส่วนต่างดังกล่าวถึง 0.85 บาท หรือคิดเป็นประมาณ 12% ภายในระยะเวลาเพียง 20 วันทำการ
แน่นอน นั่นหมายถึงผู้ใดที่ยังเก็บหุ้น JAS ไว้อยู่ โดยไม่ได้ขายออกมาตามคำเสนอซื้อของนายพิชญ์ คงจะบอกได้คำเดียวว่า “รวยกันทั้งบาง!”